To, ka produkta izcelsme ir noteiktais apgabals, garantē tālāk minētie elementi. — Produkta īpašības Šā apgabala izcelsmes pipariem ir specifiskas īpašības, kas aprakstītas punktā “Produkta apraksts” un sasaista tos ar to dabisko vidi un apstākļiem, kādos tos audzē un pārstrādā. Ar šīm īpašībām vien nepietiek, lai garantētu produkta izcelsmi, jo tikai vietējie patērētāji vai citi patērētāji, kuri bieži lieto šo produktu, varētu to pazīt un asociēt ar tā izcelsmi. Tāpēc produkta izcelsme ir jāgarantē. — Pārbaudes un sertifikācija Pārbaudes un sertifikācija ir pamatelementi, kas garantē produkta izcelsmi. Tie ietver šādus procesus: 1) pipariem ir jābūt atļauto šķirņu pipariem un audzētiem reģistrētās plantācijās ražošanas apgabalā; 2) reģistrētajās plantācijās lietotajām audzēšanas metodēm ir jābūt tādām, kuras ir atļāvusi regulatīvā padome; 3) reģistrētajos uzņēmumos piparus apstrādā tikai padomes pilnvarotu inspektoru uzraudzībā; 4) pipari ir jāglabā ražošanas apgabalā esošos uzņēmumos; šiem uzņēmumiem ir jāatbilst ieviestajiem noteikumiem un ir jābūt iepriekš reģistrētiem; 5) lai garantētu produkta kvalitāti, ir jāveic tā fizikāli ķīmiski un organoleptiski testi; 6) tikai tādus piparus, kas ražošanas procesā ir sekmīgi izturējuši visas pārbaudes, var iepakot un laist tirgū ar numurētu kontroletiķeti, kuru izdevusi regulatīvā padome un ar kuru tiek apliecināta to izcelsme. To kontroetiķešu skaits, kuras regulatīvā padome izdod pārstrādes uzņēmumiem, ir atkarīgs no produkta, kuru audzētājs ir nodevis uzņēmumam, un no tā iepakojuma tilpuma, kurā produkts tiks pārdots.

Garantija, ka produkta izcelsme ir minētais apgabals un ka tas atbilst visām produkta specifikācijā norādītajām prasībām, balstās uz tālāk minētajām pārbaudēm, inspekcijām un testiem. Lai šīs pārbaudes notiktu, tiek uzturēti reģistri, kuros norādīti visi ražošanā iesaistītie uzņēmēji. Minētie reģistri ir šādi: — plantāciju reģistrs, kas ietver visas šķirnes ‘piquillo’ piparu plantācijas, kuras atrodas C punktā norādītajā apgabalā un attiecībā uz kurās audzētajiem pipariem ir nepieciešams ACVN sertifikāts, — ražotāju reģistrs, kas ietver visus C punktā norādītajos apgabalos esošos uzņēmumus, kuri ir iesaistīti ar ACVN apzīmētu produktu pārstrādē un/vai tirdzniecībā. Šim reģistram ir divas daļas: — lauksaimnieku apvienības, — pārējie ražotāji. Pārbaudes iestādes īstenotā pārbaudes sistēma balstās uz: — reģistrēto plantāciju pārbaudēm uz vietas, — ražotāja ražošanas sistēmas sākotnējām un turpmākām pārbaudēm, — pārstrādes uzņēmumā ņemtu paraugu testēšanu. Tāpēc tad, kad ir iesniegts plantācijas reģistrācijas pieteikums, kvalificētam inspektoram uz vietas ir jāveic novērtēšana, lai apstiprinātu atbilstību prasībām, tostarp tām, kas attiecas uz šķirni, vietu un audzēšanas metodēm. Pārbaudes ietver arī ražošanas uzraudzību tirdzniecības gadā, un ir iespējams veikt arī papildu pārbaudes. Attiecībā uz pārstrādes posmu – uzņēmējiem ir jāievieš uz izsekojamību balstīta pašuzraudzības sistēma, ar ko pierāda atbilstību šīs specifikācijas prasībām un garantē produkta kvalitāti un izcelsmi. Turklāt pārbaudes iestādei ir jāveic pārbaudes (sākotnējas un turpmākas pārbaudes), kurās tai, novērtējot, vai uzņēmēja izmantotās iekārtas, pārstrādes process un pašuzraudzības sistēma ir atbilstoša sertificētā produkta ražošanai un tirdzniecībai, ir jāpārbauda ražotāja spēja nodrošināt produktu saskaņā ar ACVN specifikācijām. Minētajai iestādei ir jāveic arī uzraudzība, balstoties uz “Pimiento del Piquillo de Lodosa” paraugiem, kas ņemti ražošanas gadā, un obligātajiem ikgadējiem paziņojumiem, kuri ražotājiem jāizstrādā, lai apstiprinātu produkta kvalitāti un izcelsmi. Tikai piparus, kas ražošanas procesā ir sekmīgi izturējuši visas pārbaudes, var iepakot un laist tirgū ar numurētu ACVN “Pimiento del Piquillo de Lodosa” kontroletiķeti, kas apliecina to izcelsmi. Regulatīvā padome (ACVN pārvaldes iestāde) nediskriminējoši un pēc pieprasījuma izdod kontroletiķetes uzņēmējiem, kuriem pārbaudes iestāde ir piešķīrusi ražošanas procesa atbilstības sertifikātu.